गावनि जायगाखौ गावनो फोसाबनानै लायोब्ला जायगाया दाखोर गोयै जायो। बेनि सायाव जायगानि सुबुंफोरानो सांग्रां जानांगौ । जा जायगायाव दाखोर-दालाफोरा जमा जानानै थाया बि जायगाखौ नायनोबो समायना नुयो लोगोसे गोबां बेराम-आजार जानायनिफ्राय गोजानाव थायो । बेनि थाखाय जायगानि सुबुंफोरानो गावबा गावनि जायगाखौ फोसाबनानै लानांगौ । अब्ला बे जायगाया दाखोर-दाला गोयै मोनसे मोजां बिजानु गोयै थासारि जागोन आरो बे फोसाबनायजोंनो जायगानि आबहावायाबो मोजां जागोन । बे बेलायाव जोंनि थागिबि सुबुंफोरा बेसे सांग्रां ? नाथाय गोबां सुबुंफोरा सम-सम आखायाव हासिब लानानै गोबां सावगारि खेबजानाय नुयो । बे सावगारिखौ खेबजानाया समायना बादि जायगाफोराबो दाखोर-दाला गोयै समायना जायोब्ला जोंनिनो मोजां जायो । जों मिथिनाया मोजांदि जोंनि सोरगिदिं थानाय मैला दाखोर- दालानि सायाव जों गावनो सांग्रां जानानै नोजोर होनांगोन जोंनि जायगाया फोसाब जादोंना जायाखै ! बे बेलायाव आसामनि गोबां सुबुंफोरखौ दाबो सांग्रांथि जानाय नुयैयाव साननो गोनां जादों। जों थारैनो मिथिगौ दि मिथिंगायारिनि थाखायसो जों थांनानै दं। बिनिखायनो बिखौ रैखा खालामनाया जोंनिनो बिबान दं। बिनिखायनो जों सोरखारनि डाष्टबिनखौ आसा खालामा बालानो गावनि आखायजोंनो मोननैसो औवाजों डाष्टबिन हेबनानै गावबा गावनि ओनसोलाव लाखिनो हायो। बिदि खालामनानै जों गावबा गावनि ओनसोलखौनो फोसाबनानै मोनसे समायना थासारि खालामनानै लानो हायो। अब्ला जों रावनियावबो सोनारनो गोनां जाया। जों थारैनो बयबो मिथिगौदि प्लास्टिकफोरखौ जेराव मेरावनो गारनो नाङा। बेखौ मिथिनानैनो जों बयबो प्लास्टिकफोरखौ जेराव-मेरावनो गारो । बेखौ रावबो नेवसिनो हाया। बेजों लोगोसे जों गासैबो जेराव मेरावनो खदै गारनायनि थाखाय गाज्रि बिजानुफोरा सनदेरो होननानै मिथिसेयावबो जों जेराव मेरावनो खदैखौ गारो । अब्ला जों बेसे सांग्रां गावबा-गावनि जायगानि थासारिखौ मोजाङै लाखिनायाव ? जों गावबा-गावनो सांग्रां जायाब्ला रावबो गुबुना फैनानै जायगाखौ फोसाबनानै होफैया। बिनिखायनो गावबा गावनि जायगा थामहिनबा ओनसोलखौ गावनो फोसाबनानै लानो नाजायोब्ला गाहाम। बिदि खालामोब्ला गावनि जायगायानो फोसाब जागोन लोगोसे माखासे गाज्रि बिजानुफोराबो गैया जागोन होननानै साननो हायो। लोगोसे जायगा-जायगा बिफां फुलि गायनानै जोंनि ओनसोलफोरखौ बिफां-लायफांजों बुंफब होनो हायो। बे बेलायाव जों बिफांनि फुलि गायनानैल’ थायालासे देरजासिम आबोर खालाम नांगौ। बे थिगदि बिफां थाब्लासो जिब-जुनार थागोन आरो जिब-जुनारजों लोगोसे मानसि माहारियाबो थांनानै थागोन। दिनै कर’ना जिउसाजों सनदेर जानानै माखासे सुबुंफोरा अक्सिजेन गेसनि आंखालाव थैदों। बि अक्सिजेन गेसखौ मोननो थाखाय बिफां-लायफां गायनानै मिथिंगानिफ्राय गोरलैयै मोननो हायो। बेखौ मिथिनानैनो जोंनि सुबुं माहारिया जानला-मानला बिफांखौ दानफायो। जों सदबांसा लानांगौदि फांसे बिफां दानफायोब्ला फांबा बिफां फुलि गायनायखौ। अब्ला जोंनि जायगायाव बिफां-लायफांनि अनजिमाया माब्लाबाबो खमायनाय नङा आरो मिथिंगाया मोनसे समानथायाव थाबाय थागोन होननानै साननो हायो। बिनिखायनो जों गावबा-गावनो गोसो जानानै जायखि-जाया जायगायाव बिफां फुलि गायनाय हुदाखौ खालाम नांगौ । बिफां-लायफांफोरा मानिबा जाहोननि थाखाय बुहुमनिफ्राय गैया जालाङोब्ला बे बुहुमनिफ्राय जिब-जुनारफोराबो गैया जालांगोन। बिनिखायनो जों रावनियावबो सोनारा बालानो गावबा-गावनि गामि-ओनसोलफोराव बिफांनि फुलि गायनाय हाबाफारिखौ लानानै आवगाय लाङोब्ला इयुन समाव अक्सिजेन गेसनि थाखाय आंखाल जानाय नङा होननानै साननो हायो।